*Tandori Dezső*

**A sárga kis madárcsapat**

A parkban, hol pár hű medvénk

– ha tél jön – madarat etet,

most télen olyasmi történt,

ami medvékkel nem esett

 még meg:

feltűnt néhány hű medvénknek,

 hogy a zöld fenyőn

 az ágakat

ellepte sűrűn, csivitelőn

egy sárga kis madárcsapat.

A nagy hírrel pár hű medvénk

nyomban haza is kocogott,

hívott minket, hogy meglesnénk,

a parkban, mi ez a dolog?!

 Nem láttak ott,

 medvék,

 soha még,

ily sárga madárcsapatot.

Lesiettünk hát, hogy lássuk,

medvéink mit fedeztek

 fel;

hogy ilyesmi megeshet – !

A zöld fenyőkhöz érkeztünk,

és fellestünk

 a magasba, de nem

volt sárga madár ott

egy fia sem!

 Ilyet is

 ki látott!?

Tudtuk, persze, sosem hamis

a játékmedve-szó.

 Igaz és való

volt, amit ők láttak ott.

 Egy vándormadár-

 csapatot!

 Már messze jár,

ki tudja, merre szárnyal,

a sárga kis vándormadár-raj,

 mondtuk nekik…

 Megleshetik

 őket,

ha északon, amerről ide jöttek,

 elmúlik a tél,

 s hazatérve

 megint ideér

a sárga kis madárcsapat,

és ellepi az ágakat,

 talán ebben a parkban újra…

Medvék s madarak útja

 találkozik…!

Várjunk rá – tavaszig.